作者:陳人傑
標題:沁園春
內容:道骨仙風，自天上來，月潭主人。把玉清寶印，按行川嶽，神霄鐵尺，鞭叱雷霆。雨部收晴，日君騰照，一寸靈章飛杳冥。幡旗外，覺陰風肅肅，奔走神兵。登壇瀝酒刑牲。有法饌如山飽萬靈。想乖龍驚起，碧潭無底，妖蟆戮盡，珪月長明。行比旌陽，功高李靖，玉府丹臺登姓名。平生志，合為霖為雨，大慰蒼生。